癸卯立秋後一日鑿井竹間
作者：張鎡
朝代：宋

paragraphs: 茲歲苦告晹，旱熯彌五旬。
老火秋益焚，陽螭燎朱鱗。
小寢屢亭午，牀移瞰墀垠。
迎南有風到，汛掃方無塵。
髯奴挈缾水，云此乞諸鄰。
同居雖楹連，列位難地均。
舊井蔭一亭，經夏汲取頻。
霤澤既稍愆，土脈幾就湮。
倏思書齋外，牆西種叢筠。
而間事墾掘，泉眼當津津。
涓辰甲戌良，霜鍤穿苔茵。
下浚十尺餘，疏泥出膠墐。
靈泉果旁溢，清泠潔如銀。
板松實爲底，環塼虛至脣。
汞沙赤顆塊，石英紫璘皴。
投置可蠲疾，釀麴尤甘醇。
青絲繫銅壺，挹玩醒心神。
當年負暄老，猶將獻嚴宸。
九重方焦勞，渴饑念黎民。
昨暮雨一篩，四野艱敷勻。
今晨直言詔，庶政勤咨詢。
諫聽將必行，純誠動蒼旻。
沾蘇徧原畝，丕昭吾君仁。